ועדת הכספים, כנסת 20, פרוטוקול מספר 815, 2017-09-11 14:33

<עומרי בן חורין: אדוני, האם אפשר להתחיל מהבקשה השנייה?

משה גפני: בסדר.

משה גפני: מי מסביר את בקשה 39-008?

<עומרי בן חורין: עומרי בן חורין, מאגף תקציבים במשרד האוצר.

<עומרי בן חורין: הבקשה נועדה להעביר עודפים בסך של 3,124 אלפי ש"ח משנת 2016 לשנת 2017.

<עומרי בן חורין: כל הסכומים מפורטים ומכרזים שייצאו בסוף 2016 לא הסתיימו - - - המשרד הספיק לצאת אבל לא להתקשר עם זוכה, ולכן אנחנו מעבירים את העודף הזה.

מיקי רוזנטל: מה זה, מכרזים שלא בוצעו?

<עומרי בן חורין: אלה מכרזים שיצאו בסוף השנה.

<עומרי בן חורין: הם לא הספיקו להתקשר כי לא נבחר זוכה עד סוף השנה, ולכן מעבירים את העודף.

<שגית אפיק: הזוכה נבחר ב-2017, אז הם צריכים את זה בעודף.

<שגית אפיק: ב-2016 הם לקחו את המכרז ורק ב-2017 זכה מישהו.

מיקי רוזנטל: כמה זה, שלושה מיליון?

מיקי רוזנטל: 30 מיליון?

<עומרי בן חורין: שלושה מיליון.

משה גפני: מי בעד אישור הבקשה?

משה גפני: ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: בעד – פה אחד

משה גפני: הבקשה אושרה.

מיקי רוזנטל: בקשה מספר 04-008, הסברתם את זה בישיבה הקודמת.

מיקי רוזנטל: אני מצביע על זה.

מיקי רוזנטל: מי בעד?

מיקי רוזנטל: מי נגד?

מיקי רוזנטל: בעד – פה אחד

מיקי רוזנטל: הבקשה אושרה.

משה גפני: מספר פנייה לוועדה 152 עד 156, משרד התחבורה, בבקשה.

<אליהו מורגנשטרן: שמי אלי מורגנשטרן, רפרנט תחבורה באגף תקציבים במשרד האוצר.

<אליהו מורגנשטרן: יש פה פנייה של 39 מיליון שקל העברה במזומן, ועוד 13 מיליון בהרשאה להתחייב.

<אליהו מורגנשטרן: הנושאים המרכזיים בפנייה הזו הם העברה של כספים לרשות לבטיחות בדרכים בעקבות החלטת ממשלה על בטיחות בדרכים שהתקבלה לפני חודשיים, ב-25 ביוני, וגם הגדלה של תקציבים בשביל בוחני תנועה זמניים עד להשלמת הרפורמה של בחינות הנהיגה.

מיקי רוזנטל: אני לא אוהב את זה, אדוני.

מיקי רוזנטל: זה ההפרטה של הטסטרים.

מיקי רוזנטל: אתה מכיר את הסוגיה הזו?

מיקי רוזנטל: זה משהו שאני לא אוהב אותו וזה לא טוב.

מיקי רוזנטל: הנושא הזה של הפרטה של סמכות שלטונית כל-כך מהותית נראית לי בעייתית מאוד.

מיקי רוזנטל: אני הייתי שמח לא להצביע עליה.

<אליהו מורגנשטרן: אני חייב לציין בהקשר של ההפרטה, שפה התקציב לא מיועד בשביל ההפרטה, התקציב מיועד בשביל בוחני תנועה זמניים בשביל להוריד את העומס.

מיקי רוזנטל: נכון, זה מה שכתוב פה, אבל זה בדרך להפרטה.

מיקי רוזנטל: אני חושב שלא התקיים על זה דיון ראוי, אצלנו לפחות בכנסת, לא יודע, אולי אצלכם במשרד, והקלות שבה המדינה מתפרקת מסמכויותיה בסוגיה כל-כך רגישה, ואני מניח שאתה יודע כמה ניסיונות היו לשחד מורי נהיגה או טסטרים.

מיקי רוזנטל: לי זה מאוד קשה.

משה גפני: זה לא כסף שהולך לעניין הזה?

מיקי רוזנטל: זה בדרך להכשיר את זה.

<שגית אפיק: זה כסף שהולך לזמניים.

<אליהו מורגנשטרן: זה לא קשור.

<אליהו מורגנשטרן: את ההפרטה מקדמים במקביל.

משה גפני: אתה תצביע נגד?

מיקי רוזנטל: אני אצביע נגד.

מיקי רוזנטל: זה נושא כואב לי.

משה גפני: אבל זה עוד לא העברה של הטסטים.

<אליהו מורגנשטרן: זה פשוט בשביל למנוע את התורים המאוד-ארוכים שיש היום, בגלל שהפרטה לא קורית בינתיים.

מיקי רוזנטל: אני מוכן לעשות את הדבר הבא, אדוני, שנקיים פה דיון על ההפרטה, בין היתר גם של הדבר הזה, לפני שהדבר הזה נכנס לתוקף או לפני שיש החלטה סופית בעניין הזה.

מיקי רוזנטל: אם כן, אז אני לא אתנגד ותעביר את זה.

מיקי רוזנטל: אבל זו איזשהו התחייבות שיהיה פה דיון על הדבר הזה.

משה גפני: טוב, צריך לזכור את זה.

מיקי רוזנטל: זה נושא שבנפשנו.

משה גפני: בסדר.

משה גפני: אני גם מבקש מכם, לפני שמקבלים החלטה סופית בעניין הזה, אני רוצה דיון פה.

מיקי רוזנטל: אתם קיבלתם את ההחלטה.

<אליהו מורגנשטרן: נושא ההפרטה הוא החלטה של שר התחבורה, לא החלטה שלנו, שכבר נכנסה בספר התקציב כבר לפני למעלה משנה, ואני חושב שכבר יש החלטות קודמות.

משה גפני: אבל אין העברת כסף לעניין הזה.

<אליהו מורגנשטרן: לא, ההעברה הזו היא בשביל תקופת הביניים שבה יש מחסור בבוחנים.

משה גפני: בקיצור, צריך לעשות דיון.

<אליהו מורגנשטרן: זה לא קשור לדיון של ההפרטה.

<אליהו מורגנשטרן: הדיון של ההפרטה כבר - - -

מיקי רוזנטל: מבחינתם כבר אין דרך חזרה.

<אליהו מורגנשטרן: - - - זה כבר מבוצע.

<אליהו מורגנשטרן: זה לא קשור לדיון הזה.

<אליהו מורגנשטרן: הדיון הזה הוא פשוט לתקופת ביניים, שיהיו בוחנים זמניים, שלא יהיו תורים ארוכים מדי.

מיקי רוזנטל: זה מעורר בי אי נוחות גדולה.

משה גפני: נצטרך לקיים דיון על זה, אבל זה לא טוב לעכב את זה בגלל שאז אנחנו גם מאריכים את התורים.

מיקי רוזנטל: נכון, אבל מצד שני, הם מחליטים, בלי שהיה פה דיון אחד רציני בעניין הזה.

מיקי רוזנטל: באים בחוק התקציב, מביאים מיליון סעיפים, אתה בכלל לא שם לב.

מיקי רוזנטל: רק בדיעבד ראיתי שתקצבו את הדבר הזה.

משה גפני: צריך לקיים על זה דיון, בקיצור.

מיקי רוזנטל: טוב, אני לא אצביע נגד - - -

משה גפני: בסדר.

משה גפני: מי בעד הפניות מספר 152 עד 156?

משה גפני: מי נגד?

משה גפני: מי נמנע?

משה גפני: בעד – פה אחד

משה גפני: הפניות אושרו.

משה גפני: הישיבה נעולה.